b'\n_START_ARTICLE_\nMinna Kimpim\xc3\xa4ki\n_START_PARAGRAPH_\nMinna Kimpim\xc3\xa4ki (s. 1971) on suomalainen varatuomari, oikeustieteilij\xc3\xa4 ja professori. H\xc3\xa4n toimii Lapin yliopistossa rikosoikeuden professorina vuodesta 2016.\n_START_SECTION_\nAkateeminen ura\n_START_PARAGRAPH_\nMinna Kimpim\xc3\xa4ki valmistui 1990 ylioppilaaksi Haukiputaan lukiosta. Lukion j\xc3\xa4lkeen h\xc3\xa4n opiskeli Lapin yliopistossa oikeustiedett\xc3\xa4 valmistuen oikeustieteen kandidaatiksi 1994 ja lisensiaatiksi 1997. Tohtoriksi h\xc3\xa4n v\xc3\xa4itteli 2005. H\xc3\xa4n suoritti vaaditut auskultoinnit ja h\xc3\xa4nelle my\xc3\xb6nnettiin 2004 varatuomarin arvo._NEWLINE_Kimpim\xc3\xa4ki on ty\xc3\xb6skennellyt vuodesta 1993 eri teht\xc3\xa4viss\xc3\xa4 Lapin yliopistossa. H\xc3\xa4n on toiminut mm. tutkimusapulaisena, tutkijana ja rikosoikeuden assistenttina. H\xc3\xa4n on toiminut my\xc3\xb6s rikos- ja prosessioikeuden yliassistenttina, joka erikoistui kansainv\xc3\xa4lisen rikos- ja prosessioikeuden kysymyksiin. Viimeksi ennen tuloaan professoriksi h\xc3\xa4n ty\xc3\xb6skenteli yliopistonlehtorina._NEWLINE_Lapin yliopisto my\xc3\xb6nsi Kimpim\xc3\xa4elle vuonna 2010 kansainv\xc3\xa4lisen rikosoikeuden dosentin arvon.\n_START_SECTION_\nProfessoriksi\n_START_PARAGRAPH_\nMinna Kimpim\xc3\xa4ki on toiminut useamman kerran professorien viransijaisena vakinaisen professorin ollessa estynyt hoitamasta virkaansa. H\xc3\xa4n hoiti Lapin yliopistossa viransijaisena kansainv\xc3\xa4lisen oikeuden professuuria 2006\xe2\x80\x932007 ja 2010\xe2\x80\x932011, sek\xc3\xa4 rikosoikeuden professorin virkaa vuonna 2008._NEWLINE_Rikosoikeuden professorina Lapin yliopistossa toiminut Terttu Utriainen j\xc3\xa4i kev\xc3\xa4\xc3\xa4ll\xc3\xa4 2014 el\xc3\xa4kkeelle yli 30 virkavuoden j\xc3\xa4lkeen. Lapin yliopiston rehtori Mauri Yl\xc3\xa4-Kotola nimitti kes\xc3\xa4ll\xc3\xa4 2016 h\xc3\xa4nen seuraajakseen Minna Kimpim\xc3\xa4en. Professorina Kimpim\xc3\xa4ki aloitti elokuun alussa 2016.\n_START_SECTION_\nTutkimusty\xc3\xb6 ja julkaisut\n_START_PARAGRAPH_\nOikeustieteilij\xc3\xa4n\xc3\xa4 Kimpim\xc3\xa4ki on tutkinut etup\xc3\xa4\xc3\xa4ss\xc3\xa4 kansainv\xc3\xa4lisen rikosoikeuden kysymyksi\xc3\xa4. H\xc3\xa4nen tutkimusty\xc3\xb6ns\xc3\xa4 rikosoikeuden kansainv\xc3\xa4listymisen tutkimuksessa on ollut uraauurtavaa._NEWLINE_Kimpim\xc3\xa4ki on julkaissut oikeustieteen alalta artikkeleita ja teoksia, jotka k\xc3\xa4sittelev\xc3\xa4t mm. niin kutsuttua universaaliperiaatetta kansainv\xc3\xa4lisess\xc3\xa4 rikosoikeudessa. Helsingin yliopiston Erik Castr\xc3\xa9n-instituutissa vuonna 2011 toimineen tohtori Magdalena Kmakin mukaan universaaliperiaatteen mukaisesti ajatellaan, ett\xc3\xa4 vakavat rikokset vahingoittavat kaikkia valtioita, joten kaikilla valtioilla on siksi oikeus syytt\xc3\xa4\xc3\xa4 ep\xc3\xa4iltyj\xc3\xa4 tahoja n\xc3\xa4ist\xc3\xa4 teoista._NEWLINE_Julkaisuissaan Kimpim\xc3\xa4ki on my\xc3\xb6s pohtinut, mit\xc3\xa4 prostituution, parituksen ja ihmiskaupan oikeudellinen s\xc3\xa4\xc3\xa4ntely on ja miten se tulisi toteuttaa. H\xc3\xa4nen tuorein teoksensa on kansainv\xc3\xa4lisen rikosoikeuden yleisesitys.'